KIRJALLINEN KYSYMYS E-1368/01 esittäjä(t): Nuala Ahern (Verts/ALE) komissiolle. Suu- ja sorkkatautikriisi.



Virallinen lehti nro 364 E , 20/12/2001 s. 0093 - 0094



KIRJALLINEN KYSYMYS E-1368/01 esittäjä(t): Nuala Ahern (Verts/ALE) komissiolle (7. toukokuuta 2001) Aihe: Suu- ja sorkkatautikriisi Suu- ja sorkkatautikriisi jatkuu edelleen ja Irlannin saareen suuntautuviin eläinkuljetuksiin tarvitaan aina eläinten terveystodistus. Voiko komissio tehdä selkoa eläinkuljetuksista, jotka toteutetaan Yhdistyneestä kuningaskunnasta Irlannin tasavaltaan, kun otetaan huomioon, että eläimiä Pohjois-Irlannista Irlannin tasavaltaan kuljetettaessa todistuksia ei tarvita, mikä on aiheuttanut sekaannusta ja viivyttänyt eläinten jäljittämistä? Tiedotusvälineiden mukaan Banbridgessä (Irlanti) toimivalle kauppiaalle kuuluva kuorma-auto, jossa on kuljetettu sairastuneita eläimiä, on käynyt useilla Pohjois-Irlannin vilkkailla kauppapaikoilla. Voiko komissio vahvistaa, että kaikki eläimet on jäljitetty? Voiko komissio vahvistaa, että Irlannin ja Yhdistyneen kuningaskunnan viranomaiset ovat jäljittäneet kaikki Yhdistyneestä kuningaskunnasta kuljetetut, mahdollisesti sairastuneet eläimet? David Byrnen komission puolesta antama vastaus (6. heinäkuuta 2001) Eläinten terveyteen liittyvistä ongelmista yhteisön sisäisessä nautaeläinten ja sikojen kaupassa 26. kesäkuuta 1964 annetun neuvoston direktiivin 64/432/ETY(1) ja eläinten terveyttä koskevista vaatimuksista yhteisön sisäisessä lampaiden ja vuohien kaupassa 28. tammikuuta 1991 annetun neuvoston direktiivin 91/68/ETY(2) mukaisessa nautaeläinten, sikojen, lampaiden ja vuohien yhteisön sisäistä kauppaa koskevassa yhteisön lainsäädännössä edellytetään, että myytäessä kyseisiä eläimiä jäsenvaltiosta toiseen on aina esitettävä lähettävän jäsenvaltion toimivaltaisen eläinlääkintäviranomaisen antama terveystodistus. Näin ollen edellä mainittuja säännöksiä on sovellettava Pohjois-Irlannista Irlannin tasavaltaan tapahtuviin kuljetuksiin. Lisäksi BSE-taudista johtuvien turvatoimien vuoksi kaikenlainen elävän karjan kuljetus Yhdistyneestä kuningaskunnasta on kielletty. Komissio kielsi kaikenlaiset suu- ja sorkkataudille alttiiden eläinten kuljetukset Yhdistyneestä kuningaskunnasta muihin maihin 21. helmikuuta 2001 eli päivää sen jälkeen, kun Yhdistyneessä kuningaskunnassa puhjenneesta taudista oli ilmoitettu. Tätä seuranneina päivinä tehtiin myös muita päätöksiä, jotka koskivat niiden eläinten, erityisesti lampaiden, jäljittämistä, jotka oli kuljetettu Yhdistyneestä kuningaskunnasta sen jälkeen, kun suu- ja sorkkatauti todennäköisesti oli puhjennut kyseisessä valtiossa. Taudin arvioitiin puhjenneen aikaisintaan 1. helmikuuta 2001. Irlannin viranomaiset ovat suu- ja sorkkatautikriisin aikana antaneet jatkuvasti komissiolle tietoja siitä, miten laillisesti tai laittomasti Irlantiin kuljetettujen eläinten jäljittäminen on edistynyt. Suurin osa kyseisistä eläimistä oli teurastettu rutiininomaisesti ennen 21. helmikuuta. Nämä eläimet, lampaat ja siat, jotka oli tuotu maahan etupäässä lihotettaviksi tai heti teurastettaviksi, pystyttiin jäljittämään. Eläimille tehdyissä testeissä ei löytynyt suu- ja sorkkatautia. Irlannin viranomaiset toimittivat komissiolle 13. maaliskuuta 2001 kertomuksen, jossa todettiin erään kuljetustyöläisen syyllistyneen joihinkin laittomiin lampaiden kuljetuksiin. Komissio ei ole tietoinen siitä, onko tässä kertomuksessa mainittu kuljetustyöläinen sama kuin arvoisan parlamentin jäsenen tarkoittama henkilö. Komissio on kuitenkin varma, että Irlannin toimivaltaiset viranomaiset ovat tehneet kaikkensa jäljittääkseen kaikki Irlantiin helmikuun 2001 alkupuolella suuntautuneet eläinkuljetukset. (1) EYVL B 121, 29.7.1964. (2) EYVL L 46, 19.2.1991.